नमियें ब्होई दियें कुड़ियें गी सौह्रे घरा लोह्ड़ी दा तिहार लोह्ड़ी आलै दिनै शा इक दौं रोज पैह्ले भेजेआ जन्दा ऐ। तिहारै च शैल-भारी पुशाक, चिड़ुये- रयोड़ियां, सुक्के मेवे लाई-लाई रोए दा त्रैलड़ी, पंज्जलड़ी जां सत्तलड़ी दा हार ते कन्नै गैह्ना-बन्दा ते होर लटरम-पटरम होंदा ऐ। जिन्दे घरै जागत जम्मे दा होऐ जां जागतै दा ब्याह् होए दा होऐ, ओह् लोक छंड़-गुआंड़ै च ते साक-सरबन्धियें च लोह्ड़ी उप्पर चिडुये-रयौड़ियां ते केले-सैंतरे बंडदे न।